2016. gada 14. jūnijā Noteikumi Nr. 370

Rīgā (prot. Nr. 29 20. §)

**Kārtība, kādā no valsts budžeta līdzekļiem** **sedz pašvaldības izdevumus par nepilngadīgu patvēruma meklētāju izmitināšanu**

Izdoti saskaņā ar

Patvēruma likuma

9. panta vienpadsmito daļu

1. Noteikumi nosaka kārtību, kādā Labklājības ministrija (turpmāk – ministrija) no valsts budžeta līdzekļiem sedz pašvaldības izdevumus par nepilngadīga patvēruma meklētāja bez pavadības izmitināšanu bērnu aprūpes iestādē vai audžuģimenē.

2. Pašvaldība līdz pārskata ceturksnim sekojošā mēneša piecpadsmitajam datumam iesniedz ministrijā pieprasījumu segt pašvaldības iepriekšējā ceturkšņa izdevumus par nepilngadīgu patvēruma meklētāju bez pavadības (turpmāk – nepilngadīga persona) izmitināšanu bērnu aprūpes iestādē vai audžuģimenē (pielikums).

3. Pirmoreiz iesniedzot šo noteikumu 2. punktā minēto pieprasījumu, pašvaldība tam pievieno bāriņtiesas lēmuma kopiju par nepilngadīgās personas ievietošanu bērnu aprūpes iestādē vai audžuģimenē.

4. Saņemot šo noteikumu 2. punktā minēto pieprasījumu, ministrija pieprasa un Pilsonības un migrācijas lietu pārvalde sniedz ziņas par nepilngadīgās personas atbilstību nepilngadīga patvēruma meklētāja bez pavadības statusam.

5. Ja nepilngadīgā persona sasniegusi 18 gadu vecumu, ministrija pieprasa un Izglītības un zinātnes ministrija, pamatojoties uz Valsts izglītības informācijas sistēmā esošajiem datiem, sniedz ziņas par to, vai attiecīgā persona ir uzsākusi pamatizglītības vai vispārējās vidējās izglītības ieguvi Latvijā un turpina to arī pēc 18 gadu vecuma sasniegšanas.

6. Ja ministrija konstatē kļūdas šo noteikumu 2. punktā minētajā pieprasījumā, tā lūdz pašvaldību piecu darbdienu laikā pieprasījumu precizēt un iesniegt atkārtoti.

7.  10 darbdienu laikā pēc visas nepieciešamās informācijas saņemšanas ministrija pārbauda aprēķinu par finansējumu, kas pašvaldībai pienākas atbilstoši Patvēruma likuma 9. panta astotajai, devītajai vai desmitajai daļai, un pieņem lēmumu par attiecīgo izdevumu segšanu no valsts budžeta līdzekļiem, pārskaitot naudas summas pašvaldības norādītajā kontā, vai atsaka izmaksu segšanu, ja nav ievērotas Patvēruma likumā, Sociālo pakalpojumu un sociālās palīdzības likumā vai šajos noteikumos noteiktās prasības, un norāda atteikuma pamatojumu.

8. Atzīt par spēku zaudējušiem Ministru kabineta 2009. gada 22. decembra noteikumus Nr. 1580 "Noteikumi par kārtību, kādā no valsts budžeta līdzekļiem sedz pašvaldības izdevumus, izmitinot bērnu aprūpes iestādē nepilngadīgu personu bez pavadības, un šo izdevumu apmēru" (Latvijas Vēstnesis, 2009, 204. nr.; 2013, 173. nr.).

9. Noteikumi stājas spēkā 2016. gada 1. jūlijā.

Ministru prezidents Māris Kučinskis

Labklājības ministrs Jānis Reirs